**Največji zaposlitveno-karierni dogodek pri nas**

**Sejem zaposlitvenih priložnosti, ki združuje več kot 250 delodajalcev in predstavnikov različnih ustanov s področja kariernega svetovanja ter zaposlovanja, povezuje Slovenijo na enem mestu in spodbuja mobilnost. Za povečanje mobilnosti iskalcev zaposlitve je potrebno krepiti splošno prilagodljivost, fleksibilnost in odprtost oseb za spremembe. Zelo bogat obsejemski program poteka v 6 dvoranah.**

**Sejem zaposlitvenih priložnosti**

Danes, 9. maja, **Zavod RS za zaposlovanje v sodelovanju z Ministrstvom za notranje zadeve** organizira enega izmed največjih **zaposlitveno-kariernih dogodkov pri nas: Sejem zaposlitvenih priložnosti**.

Dogodek je združil **več kot 250 delodajalcev in predstavnikov različnih ustanov s področja kariernega svetovanja ter zaposlovanja.**

Za organizacijo dogodka smo se odločili, saj se številni delodajalci pri nas soočajo s precejšnjim pomanjkanjem delovne sile, zato si  tudi prizadevamo **poiskati  razpoložljivo delovno silo iz vseh dostopnih kadrovskih bazenov** ter v največji možni meri **aktivirati delovni potencial, ki je na voljo**.

Na dogodku se predstavlja **210 delodajalcev**, prihajajo iz vse Slovenije, največ jih ima sedež v Osrednjeslovenski regiji. **Skupaj zaposlujejo 124.772 zaposlenih**. V letu 2023 so ti delodajalci Zavodu sporočili kar 21.925 prostih delovnih mest.

Največ jih prihaja **iz predelovalnih dejavnosti, zdravstva in socialnega varstva, trgovine, prometa in skladiščenja, gostinstva**. Prisotni so tudi delodajalci i**z javne uprave, informacijskih in komunikacijskih dejavnosti, gradbeništva, finančnih dejavnosti,** itn. Kar 190 delodajalcev na dogodku ponuja tudi druge priložnosti, predvsem študentsko delo, različne oblike prakse, štipendiranja ter začasnega in občasnega dela upokojencev.

Na dogodku se predstavlja tudi veliko **partnerjev Zavoda za zaposlovanje s trga dela**. Gre za **ključne ustanove s področja kariernega svetovanja ter zaposlovanja**, na primer s področja izobraževanja, združenja delodajalcev in sindikati, državne institucije, ki so pomembne za trg dela, nevladne organizacije, ipd.

**Sejem je za vse sodelujoče in obiskovalce brezplačen**, namenjen pa je **različnim ciljnim skupinam obiskovalcev**: od šolajoče mladine in študentov, do brezposelnih in tistih, ki so zaposleni, pa iščejo nove zaposlitvene priložnosti, prav tako vabimo na dogodek zaposlene tik pred upokojitvijo, tujce, prosilce za mednarodno zaščito in druge. S povezovanjem in prepletanjem različnih interesov želimo ustvariti vzajemno **korist za vse udeležence**.

Pripravili smo tudi **zelo bogat obsejemski program,** ki se bo odvijal **v 6 dvoranah** Gospodarskega razstavišča: na dogodku se **predstavlja približno 40 različnih vsebin, ki so trenutno zelo aktualne**, kot npr. področje zaposlovanja tujcev, informacije o možnostih zaposlovanja in življenja v tujini kot tudi aktualne informacije s področja delovnopravne zakonodaje, zdravja in varstvu pri delu, pokojninskega zavarovanja. Na voljo so tudi informacije o možnostih usposabljanja, izobraževanja, štipendiranja, poklicne in zaposlitvene rehabilitacije ter še veliko več. Na prizorišču odra ves čas sejemskega dogajanja potekajo tudi **kratki zanimivi pogovori** s posameznimi delodajalci in drugimi.

**Prireditev bo za obiskovalce odprta do 18. ure.**

**Letos 40 kariernih in zaposlitvenih sejmov**

Zavod prepoznava **sejme kot ključno aktivnost za ustvarjanje zaposlitvenih priložnosti**, saj omogočajo neposredno povezavo med iskalci zaposlitve in delodajalci.  V **letu 2023** smo tako **organizirali ali sodelovali na 23 kariernih in zaposlitvenih sejmih,** ki so se v glavnem organizirali v živo**,** 2 EURES sejma pa smo izvedli preko spleta.  Za leto 2024  je naš načrt ambicioznejši**, v Sloveniji načrtujemo izvedbo 40 kariernih in zaposlitvenih sejmov, ki jih bodo dopolnjevali dodatni zaposlitveni dogodki v tujini.** To pomeni, da se bodo zaposlitveni dogodki izvedli na vseh naših območnih službah, pri čemer bodo nekateri sejmi izvedeni za podporo zaposlovanja izbranih skupin brezposelnih, npr. invalidov, oseb z migrantskim ozadjem, starejših, itn. Do konca aprila 2024 je bilo tako **v Sloveniji že izvedenih 19 zaposlitvenih in kariernih sejmov.**

Zaradi  velikega primanjkljaja kadrov postajajo čedalje aktualnejši  delavci, ki v Slovenijo prihajajo iz tretjih držav, saj predstavljajo vse večji delež delovno aktivnega prebivalstva v naši državi. V  letu 2023 smo tako na Balkanu v sodelovanju s pristojnimi veleposlaništvi organizirali **skupaj** **9 zaposlitvenih dogodkov,** ki smo jih izvedli v Severni Makedoniji ter Bosni in Hercegovini, na njih smo **pritegnili 12 tisoč obiskovalcev**. Zaradi velikega povpraševanja delodajalcev in potreb slovenskega trga smo februarja letos v sodelovanju z Veleposlaništvom RS v Podgorici organizirali **dva zaposlitvena dogodka** v **Črni gori** z naslovom **Življenje in delo v Sloveniji,** ki ju je  obiskalo  približno 750 zainteresiranih iskalcev zaposlitve.  **V juniju** načrtujemo izvedbo takšnih dogodkov tudi **v Republiki Srbiji**, spletna prijava za delodajalce, ki bi se želeli predstaviti iskalcem zaposlitve v Srbiji, je odprta do vključno 17. maja, poleg tega načrtujemo letos podobne dogodke tudi v Bolgariji, Bosni in Hercegovini in Makedoniji.

**Delovne migracije**

Največji zaposlitveno-karierni dogodek v Sloveniji **spodbuja tudi mobilnost,** ki je nujno potrebna, če želimo aktivirati delovni potencial, ki ga gospodarstvo potrebuje. Po podatkih Statističnega urada RS (Delovne migracije, 2023) je bilo ob koncu leta 2023 **medregijskih delovnih migrantov okoli 206.500 ali 22,4 % delovno aktivnega prebivalstva**. Osrednjeslovenska statistična regija je bila v zadnjih sedmih letih edina, ki je imela več delovnih mest kot delovno aktivnih prebivalcev. Tako je okrog 109.500 delovno aktivnih oseb iz drugih statističnih regij prihajalo na delo v osrednjeslovensko statistično regijo.

Še bolj številne kot regijske so delovne migracije med občinami. **Vsaka druga delovno aktivna oseba je bila medobčinski delovni migrant, saj je približno 510.500 oz. 55,4 % delovno aktivnih oseb odhajalo na delo v drugo občino**. Ob tem je ob koncu prejšnjega leta v Sloveniji delalo skoraj **6.800 tujcev čezmejnih delovnih migrantov, ki dnevno migrirajo iz sosednjih držav (Italije, Avstrije, Madžarske ali Hrvaške**).

Iz podatkov SURS o deležu delovno aktivnega prebivalstva [brez kmetov], katerih delovno mesto je v statistični regiji prebivališča v zadnjih letih je razvidno, da le-ta upada.

Delež delovno aktivnega prebivalstva [brez kmetov], katerih delovno mesto je v statistični regiji prebivališča

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Delež v % | 80,2 | 78,9 | 78,1 | 77,9 | 77,6 |

**Spodbujanje mobilnosti delovne sile**

**Mobilnost iskalcev zaposlitve ima lahko veliko pozitivnih vplivov na zaposlovanje:**

* za **iskalce** **zaposlitve** pomeni zaradi večjega števila prostih delovnih mest več možnosti in priložnosti za zaposlitev kot tudi boljših pogojev dela in plačila ter s tem priložnosti za poklicni in osebni razvoj;
* **delodajalcem** zagotavljajo dostop do večjega nabora potencialnih sodelavcev in s tem večjo produktivnost.

Pri zaposlovanju **brezposelnih** spodbujamo in prilagajamo mobilnost v skladu z Zakonom o trgu dela (ZUTD), ki v 12. členu določa ustrezno zaposlitev.

Za brezposelne osebe je **ustrezna zaposlitve tista, ki ni oddaljena več kot tri ure vožnje z javnim prevoznim sredstvom ali organiziranim prevozom delodajalca od kraja bivanja osebe do delovnega mesta in nazaj**. Pri osebi, ki živi sama v skupnem gospodinjstvu z otrokom, starim do 15 let, za ustrezno zaposlitev šteje zaposlitev na delovnem mestu, **ki ni oddaljeno več kot 2 uri vožnje z javnim prevoznim sredstvom ali organiziranim prevozom delodajalca od kraja bivanja osebe do delovnega mesta in nazaj.**

Brezposelna oseba in njen svetovalec dogovorita migracijo **pri izdelavi prvega zaposlitvenega načrta**, pri čemer upoštevamo tudi individualne možnosti osebe (npr. javni prevoz, vozniški izpit) in morebitni interes osebe z možnostjo začasne ali trajne preselitve osebe v primeru zaposlitve ter interes za delo v tujini.

Pri brezposelnih se pogosto srečujemo s pomanjkanjem življenjskih izkušenj, s slabšo samopodobo in dvomi v lastne zmožnosti (ne redke so osebe, ki se iz svojega kraja niso oddaljile dlje kot npr.10 km do najbližjega mesta), kar zavira mobilnost oseb. Iz statističnih podatkov je razvidno, da so **slabše mobilne osebe brez izobrazbe in osebe z nižjo poklicno izobrazbo,** **mladi do 30. leta in starejši nad 60. let.**

Najbolj mobilne so osebe:

* v skupini brezposelnih s srednjo strokovno in splošno izobrazbo, visoko strokovno ravnijo 1.in 2.stopnje;
* v starostni skupini od 30 do 50 let;
* v območjih, kjer so dolžne iskati zaposlitev po ZUTD.

**Zavod BO povrne nadomestilo potnih stroškov za zaposlitvene razgovore po celi Sloveniji in tudi v drugih državah članicah EU, če je to vnaprej dogovorjeno v zaposlitvenem načrtu. Za povečanje mobilnosti iskalcev zaposlitve** je potrebno krepiti splošno prilagodljivost, fleksibilnost in odprtost oseb za spremembe. Na Zavodu **spodbujamo brezposelne** k večji prilagodljivosti in fleksibilnosti tudi s pomočjo **kratkih delavnic v Kariernih središčih**. Pri tem pa je zelo pomembno, da se izboljšuje tudi javni prevoz. Brezposelnim osebam, ki nimajo finančnih možnosti za pridobitev vozniškega izpita in živijo oddaljeni od možnosti javnega prevoza, smo **financirali tudi pridobitev vozniškega izpita B kategorije**. Prav tako so ukrepi, kot je **socialna aktivacija**, primerna spodbuda za te osebe.

Pri tem je potrebno upoštevati prednosti **digitalizacije** in **možnosti dela od doma** pri poklicih, ki to omogočajo in iskati priložnosti za mobilnost znotraj ukrepov povezanih z **zelenim prehodom**.

**Mobilnost iskalcev zaposlitve bi lahko povečali tudi s pomočjo različnih sistemskih ukrepov:**

* Delodajalci:
* fleksibilen delovni čas prihoda/odhoda z dela, možnost občasnega delo na daljavo
* denarne nagrade za nove iskalce zaposlitve iz drugih regij
* Regije:
* dostopnost stanovanj
* razvoj kulturnih, družbenih dejavnosti
* povezovanje regij in izmenjava primerov dobrih praks
* Država, Zavod:
* vlaganje v javni promet
* sofinanciranje in integracija pri preselitvi v kraj zaposlitve
* davčne olajšava za zaposlovanje oseb iz drugih regij za delodajalce
* možnost subvencije potnih stroškov delodajalcev pri zaposlovanju brezposelnih iz ranljivih ciljnih skupin